In-nisa fl-Unjoni Ewropea għadhom jaqalgħu medja ta' 16 % anqas mill-irġiel, titjib żgħir mill-medja ta' 16.2 % tas-sena li għaddiet. Din is-sena l-Jum għall-Pagi Indaqs jaħbat fl-4 ta' Novembru. Fuq livell simboliku dan ifakkar il-jum meta n-nisa jieqfu jitħallsu għal ħidmiethom meta mqabbel mal-istess xogħol li jagħmlu l-kollegi tagħhom irġiel. Lejliet dan il-jum simboliku, l-Ewwel Viċi President Frans Timmermans, il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema Marianne Thyssen u l-Kummissarju għall-Ġustizzja, il-Konsumaturi u l-Ugwaljanza bejn il-Ġeneri Věra Jourová ddikjaraw: “Għaddew 60 sena minn meta l-prinċipju tal-pagi indaqs ġie mnaqqax fit-Trattati Ewropej, iżda n-nisa madwar l-Ewropea xorta għadhom jaraw diskrepanza bejn il-liġijiet u r-realtà fil-ħajja tagħhom ta' kuljum. In-nisa Ewropej għadhom jaħdmu xahrejn bla ħlas meta jitqabblu mal-kollegi tagħhom irġiel u l-progress dwar din il-kwistjoni huwa kajman wisq. Filwaqt li fl-aħħar ħames snin ħadna xi passi fid-direzzjoni t-tajba, għad fadal ħafna xi jsir u b'pass aktar mgħaġġel. Iċ-ċittadini tagħna jistennew li nagħmlu aktar progress. Disa' persuni Ewropej minn kull għaxra – kemm nisa kif ukoll irġiel – huma tal-fehma li mhuwiex aċċettabbli li n-nisa jitħallsu anqas mill-irġiel għall-istess xogħol. L-għarfien jagħti s-setgħa, u għaldaqstant aktar ma nsaħħu t-trasparenza rigward il-kawżi ta' din id-differenza fil-pagi aktar inkunu nistgħu nindirizzawha. It-trasparenza tal-pagi hija importanti sabiex inkunu nistgħu naqbdu d-diskriminazzjoni fil-pagi u biex l-impjegati u l-konsumaturi jkunu jistgħu jaslu għall-konklużjonijiet tagħhom u jieħdu azzjoni. Fil-fatt, 64 % tal-Ewropej stqarrew li huma favur il-publikazzjoni tal-pagi medji skont it-tip ta' xogħol u l-ġeneru fil-kumpanija tagħhom. It-trasparenza tal-pagi, flimkien ma' soluzzjonijiet oħrajn bħad-distribuzzjoni indaqs tar-responsabbiltajiet familjari bejn in-nisa u l-irġiel – li huma stipulati fid-Direttiva l-ġdida dwar il-liv tal-ġenituri u tal-indukraturi – jgħinuna nindirizzaw il-kawżi fundamentali tad-differenza bejn il-pagi tal-irġiel u n-nisa. Għaldaqstant nilqgħu t-tħabbira tal-President elett von der Leyen dwar il-preżentazzjoni ta' miżuri li jintroduċu miżuri vinkolanti dwar it-trasparenza tal-pagi fl-ewwel 100 jum tal-mandat il-ġdid. Irridu nkomplu niġġieldu kontra d-differenza bejn il-pagi tal-irġiel u n-nisa, għal forza tax-xogħol aktar effettiva u soċjetà aktar ġusta.” Il-kuntest Il-fatturi wara d-differenza fil-pagi huma varji: huwa aktar frekwenti li n-nisa jaħdmu fuq bażi part time, in-nisa jħabbtu wiċċhom mas-saqaf tal-ħġieġ korporattiv, huma jaħdmu f'setturi li jħallsu anqas jew ta' spiss iridu jerfgħu r-responsabbiltà primarja għall-kura tal-familji tagħhom. Mod kif nindirizzaw dawn il-fatturi huwa billi ntejbu l-bilanċ bejn ix-xogħol u l-ħajja privata tal-ġenituri u l-indukraturi li jaħdmu. Il-Kummissjoni għamlet proposta għal dan il-għan f'April 2017, li ġiet adottata mill-Parlament Ewropew u mill-Kunsill f'Jannar tal-2019. . Id-differenzi fil-pagi jiddependu wkoll fuq l-istereotipi tal-ġeneri u d-diskriminazzjoni. Id-daqs relattiv ta' dawn il-kawżi ma jistax isir magħruf mingħajr ma jkun hemm aktar trasparenza fil-pagi. Fil-livell tal-UE, matul dawn l-aħħar 5 snin tal-Kummissjoni Juncker ittieħdu passi differenti Fl-2014, il-Kummissjoni adottat Rakkomandazzjoni dwar it-tisħiħ tal-prinċipju ta' pagi indaqs għall-irġiel u n-nisa permezz tal-promozzjoni ta' miżuri għat-trasparenza tal-pagi, fosthom id-dritt għal informazzjoni, l-awditjar tal-pagi, ir-rapportar dwar il-pagi u l-inklużjoni ta' kwistjonijiet dwar il-pagi ndaqs fin-negozjar kollettiv. Ir-Rapport tal-2017 dwar l-implimentazzjoni tar-Rakkomandazzjoni sab li l-implimentazzjoni u l-effikaċja tal-miżuri ma kinitx suffiċjenti. F'Novembru tal-2017 il-Kummissjoni nediet Pjan ta' Azzjoni tal-UE dwar l-Indirizzar tad-Differenza bejn il-Pagi tal-Irġiel u n-Nisa. Il-Pjan ta' Azzjoni jieħu approċċ olistiku u jindirizza l-kawżi ewlenin kollha marbuta mad-differenza bejn il-pagi tal-irġiel u n-nisa, fosthom billi tittejjeb it-trasparenza tal-pagi. Sa issa ngħataw €14.2-il miljun f'finanzjament għal proġetti li jiġġieldu kontra l-istereotipi, dwar il-gwida u l-għażliet għall-karrieri, dwar in-nisa fit-teħid ta' deċiżjonijiet u l-bilanċ bejn ix-xogħol u l-ħajja, dwar kif jistgħu jintgħelbu d-differenzi bejn in-nisa u l-irġiel matul il-ħajja ta' persuna u dwar kif jistgħu jiġu indirizzati d-differenzi fl-impjiegi, fil-pagi u fil-pensjonijiet. Fl-2018 il-Kummissjoni nediet evalwazzjoni tal-miżuri dwar il-pagi indaqs u bħalissa qiegħda tiffinalizza l-evalwazzjoni. Il-Konklużjonijiet tal-Kunsill EPSCO ta' Ġunju 2019 appellaw lill-Kummissjoni Ewropea biex issegwi b'mod attiv l-evalwazzjoni li għaddejja. Bejn Jannar u April tal-2019 il-Kummissjoni Ewropea wettqet konsultazzjoni pubblika biex tiġbor kontributi mingħand firxa wiesgħa ta' partijiet ikkonċernati dwar il-funzjonament u l-implimentazzjoni tal-liġijiet tal-UE dwar il-pagi indaqs. Taqsira ta' dawn ir-riżultati tinsab online. Issa l-Kummissjoni Ewropea qiegħda taħdem fuq l-evalwazzjoni tal-prinċipju tal-“pagi indaqs”, li ġie enfasizzat bħala wieħed mir-riżultati tanġibbli tal-Pjan ta' Azzjoni. Barra minn hekk, illum il-Kummissjoni Ewropea qiegħda tippubblika ħarsa ġenerali lejn il-każistika u l-aħjar prassi nazzjonali u Ewropej dwar il-pagi indaqs, li huma riżultati tanġibbli tal-Pjan ta' Azzjoni fir-rigward tat-twissija u l-informazzjoni dwar id-differenza bejn il-pagi tal-irġiel u n-nisa. Dawn jipprovdu perspettivi dwar il-funzjonament tal-pagi indaqs iżda jindikaw ukoll in-nuqqasijiet fir-rigward tal-infurzar tal-prinċipju tal-pagi indaqs fil-prattika. Għal aktar informazzjoni Il-paġna web dwar id-differenza bejn il-pagi tal-irġiel u n-nisa, fosthom: L-aħħar Ewrobarometru dwar l-Ugwaljanza bejn in-Nisa u l-Irġiel